SKRIFTLIG FORESPØRGSEL E-2499/01

af Erik Meijer (GUE/NGL) til Kommissionen

(13. september 2001)

Om: Ensidigt indenlandske hensyn ved udviklingen af den tyske lufthavn Laarbruch i nærheden af den nederlandske grænse

1. Har Kommissionen kendskab til planerne om at omdanne den tidligere britiske luftbase Laarbruch ved Weeze (Tyskland, delstaten Nordrhein-Westfalen, Regierungsbezirk Düsseldorf, Landkreis Kleve) til en civillufthavn?

2. Er Kommissionen klar over, at Laarbruch ligger tæt på den nederlandske grænse, og at indflyvningsruten til den øst-vestgående start- og landingsbane er til meget stor gene for landsbyen Bergen (Limburg-provinsen), der ligger på den nederlandske side af grænsen, og for naturområdet De Hamert?

3. Er Kommissionen ligeledes klar over, at der ved forberedelsen af disse planer indtil nu kun er taget hensyn til følgerne for miljø og økonomi på den tyske side af grænsen og til de miljøstandarder, der gælder i Tyskland, men at der overhovedet ikke er taget hensyn til planens negative følger for den nederlandske side, og at den nære beliggenhed ved grænsen mellem to medlemsstater blot er brugt som propagandamiddel til at udråbe lufthavnen til et Euregio-projekt, der vil være til fordel for de nederlandske byer Venlo og Nijmegen?

4. Kan Kommissionen bekræfte, at det hører med i billedet, at der i modsætning til det, der gjaldt for den tidligere militære luftbase og de regionale lufthavne i Nederlandene, også vil kunne foretages flyvninger mellem kl. 23 og 24 og kl. 05 og 06, hvilket vil forstyrre de omkringboendes nattesøvn alvorligt?

5. Hvordan kan det udvirkes, at miljøproblemerne ikke som tidligere skydes videre til en nabostat, og at man atter får det indtryk, at det europæiske samarbejde ikke bidrager til at løse grænseoverskridende problemer mellem to eller flere medlemsstater?

6. Hvad mener Kommissionen, den kan gøre, for at alle berørte på demokratisk vis kan komme til orde, og for at der kan tages passende hensyn til de forskellige interesser på begge sider af den nederlandsk-tyske grænse?

Svar afgivet på Kommissionens vegne af Loyola de Palacio

(12. november 2001)

1. Ifølge informationer fra de tyske myndigheder er der via Konver II-programmet for Nordrhein-Westfalen i programlægningsperioden 1994-99 ydet finansiel støtte fra strukturfondene til omdannelsen af Weeze-Laarbruch lufthavn. Hovedformålet hermed var at støtte diversificeringen af erhvervslivet i regioner, som er stærkt afhængige af forsvarssektoren. Den finansielle støtte fra Den Europæiske Fond for Regionaludvikling

til dette projekt beløber sig til 1 140 140 EUR, dvs. 26 % af de samlede offentlige udgifter i forbindelse hermed. Imidlertid har strukturfondene ikke ydet støtte til anlægsarbejder i forbindelse med lufthavnsfaciliteterne i Weeze-Laarbruch, herunder start- og landingsbaner, men kun til analyser vedrørende omdannelsen af lufthavnen samt til anlæggelsen af en erhvervspark.

2. Kommissionen er opmærksom på lufthavnens beliggenhed og de mulige støjgener.

3. Nordrhein-Westfalens Ministerium for Økonomi, SMV, Energi og Transport, som er ansvarligt for forvaltningen af Konver II-programmet, oplyser, at de nederlandske miljømyndigheder har været inddraget i overvejelserne vedrørende de foranstaltninger, der skal finansieres via strukturfondene.

4. Som allerede oplyst af Kommissionen i dennes beslutning af 22. juli 1998(1) om adgang til lufthavnen i Karlstad, kan medlemsstaterne indføre visse operative restriktioner, som f.eks. flyveforbud om natten, forudsat at disse forholdsregler stemmer overens med bestemmelserne og procedurerne i artikel 8 og 9 i Rådets forordning (EØF) nr. 2408/92(2), ligesom de skal være i overensstemmelse med nødvendigheds- og proportionalitetsprincippet.

5. For projekter, hvis virkninger for miljøet i en anden medlemsstat må antages at blive betydelige, er der i artikel 7 i Rådets direktiv 85/337/EØF, som ændret ved direktiv 97/11/EF(3), om vurdering af visse offentlige og private projekters indvirkning på miljøet (VVM) fastsat bestemmelser om informations- og konsultationsordninger mellem de berørte medlemsstater, bl.a. for så vidt angår forholdsregler med henblik på at reducere eller eliminere disse virkninger. Hvor VVM-direktivet finder anvendelse, er det nødvendigt i forbindelse med miljørapporten at undersøge støjgener nærmere, herunder deres grænseoverskridende dimension, foruden andre miljømæssige indvirkninger, samt tage hensyn hertil i projektgodkendelsesproceduren.

6. Kommissionen er af den opfattelse, at VVM-direktivet er en tilstrækkelig garanti for, at samtlige berørte parter bliver behørigt inddraget.

(1) EFT L 233 af 20.8.1998, s. 25-31.

(2) EFT L 240 af 24.8.1992, s. 8.

(3) EFT L 73 af 14.3.1997, s. 5.